讀書
作者：李處權
朝代：宋

paragraphs: 西風吹雨來，濯此青琅玕。
黄華媚幽獨，秀色如可餐。
我居適在野，門庭已荒寒。
老屋四壁立，生涯堪鼻酸。
向來頗好飲，無日無杯盤。
而今廢升斗，百憂何以寛。
惟取架上書，拭几支頤觀。
偉哉聖賢旨，妙處言莫殫。
如渇遇新汲，醒然開肺肝。
因不求甚解，會心亦解顔。
茫茫百年中，毁譽非一端。
要知仁與義，多出貧賤間。
相逢勉爲善，世路良獨難。
誰能逐狂癡，凌競趨險艱。
何以易此樂，此樂居之安。